钦定古今图书集成/理学汇编/文学典/第196卷 > 《白氏长庆集序》前人
## 钦定古今图书集成/理学汇编/文学典/第196卷 > 《白氏长庆集序》前人

白氏《长庆集》者，太原人白居易之所作也。居易字乐
天，始年二岁，未始言，试指之，无二字，能不误。始既言，
读书勤敏，与他儿异。五六岁识声韵，十五志诗赋，二
十七举进士。贞元末，进士尚驰竞，不尚文，就中六籍
尤摈落，礼部侍郎高郢始用经艺为进退，乐天一举
擢上第，明年中拔萃甲科。由是试《性习相近远求》《元
珠》《斩白蛇》等赋，洎百道判，新进士竞相传于京师矣。
会宪宗皇帝策召天下士，乐天对诏称旨，又中甲科。
未几，选入翰林，掌制诰，比比上书言得失，因为《贺雨
诗》《秦中吟》等数十章，指言天下事，人比之风骚焉。予
始与乐天同校秘书，前后多以诗章相赠答。会予谪
掾江陵，乐天犹在翰林，寄予百韵律体及杂体前后
数十轴，是后各佐江通，复相酬寄。巴蜀江楚间洎长
安中少年，递相仿效，竞作新词，自谓为“元和诗。”而乐
天《秦中吟》《贺雨》，讽谕闲适等篇，时人罕能知者。然而
二十年间，禁省观寺邮候，墙壁之上无不书，王公妾
妇，牛童马走之口无不道。至于缮写模勒，衒卖于市，
并或持之以交酒茗者，处处皆是。〈杭越间多作碑模勒乐天及予杂诗
贾于市肆中〉其甚者至于盗窃名姓，苟求自售，杂乱间厕，
无可奈何。予尝于《平水市》中，〈镜湖旁草市名〉见村校诸童，竞
习歌咏，召而问之，皆对曰：“先生教我乐天、微之诗”，固
亦不知予之为微之也。又鸡林贾人求市颇切，自云
本国宰相，每以百金换一篇，其甚伪者，宰相辄能辨
别之。自篇章已来，未有如是流传之广者。长庆四年，
乐天自杭州刺史以右庶子诏还，予时刺郡会稽，因
得尽征其文，手自排缵成五十卷，凡二千一百九十
一首，前辈多以前集中集为名，予以为皇帝明年当
改元长庆，于是因号曰《白氏长庆集》。大凡人之文，各
有所长，乐天之长可以为多矣。夫以讽谕之诗长于
激，闲适之诗长于遣，感伤之诗长于切，五字，律诗百
言以上长于“赡”五字、七字，百言而下长于情，赋赞箴
诫之。䫫长于当，碑记叙事制诰长于实，启奏表状长
于直，书檄词策剖判长于尽。总而言之，不亦多乎哉！
至于乐天之官秩景行，与予之交分浅深，非叙文之
要也，故不书。长庆四年冬十二月四日，微之叙《白氏
长庆集》五帙，都五十卷。〈通后集七十卷三千七百馀首〉